Марш адраджэнца
На пяць кавалкаў Народ наш пабіты, 
Падзёрта зямля на шматкі-берагі! 
Права, Братэрства і Гонар – забыты! 
Зьніклі сябры, а наўкол варагі! 

Дык не чакай жа ніскуль дапамогі, 
Ўласным натугам да долі ідзі! 
Зубы сьціскай! Хай у крыві будуць ногі! 
Падай!.. ўставай!.. Абясьсілеў – паўзі! 

Блізка ўжо, блізка надзеяў спаўненьне! 
Зара прадрасьветная полымем б'е. 
Сонца ўстае. А для ран загаеньня 
Воду жывую нам Воля нясе. 

Дык не чакай жа ніскуль дапамогі, 
Ўласным натугам да долі ідзі! 
Зубы сьціскай! Хай ў крыві будуць ногі! 
Падай!.. Уставай!.. Абясьсілеў – паўзі!

(10 лютага 1925 г. Рыская турма)

Вершы Кастуся Езавітава
Творы 1925 года
Творы, напісаныя ў Рызе
Песні